b'\n_START_ARTICLE_\nDaguerreotip\n_START_PARAGRAPH_\nEl daguerreotip (del franc\xc3\xa8s daguerr\xc3\xa9otype) va ser el primer procediment fotogr\xc3\xa0fic anunciat i dif\xc3\xb3s comercialment de manera  oficial l\'any 1839  de capturar imatges amb una c\xc3\xa0mera. Va sorgir a partir de les experi\xc3\xa8ncies pr\xc3\xa8vies in\xc3\xa8dites de Joseph-Nic\xc3\xa9phore Ni\xc3\xa9pce (1765-1833), tractant de perfeccionar l\'invent de la litografia va conseguitr fixar qu\xc3\xadmicament les imatges reflectides en el interior d\'una c\xc3\xa0mera obscura. Ni\xc3\xa9pce va aconseguir obtenir la seva primera fotografia d\'un paisatge en 1826, empleant un exposici\xc3\xb3 de vuit hores. Poc abans de morir es va associar amb el decorador Louis-Jacques Mand\xc3\xa9 Daguerre (1787-1852), l\'home del qual prov\xc3\xa9 el nom i va perfeccionar el m\xc3\xa8tode de Niepce a partir d\'una t\xc3\xa8cnica amb una placa de coure, coberta amb una soluci\xc3\xb3 de plata, i aix\xc3\xad,  va aconseguir reduir el temps d\'exposici\xc3\xb3 a mitja hora i va rebre la gl\xc3\xb2ria de l\'invent. La imatge es revelava amb vapors de mercuri, que donava una imatge detallada amb una superf\xc3\xadcie delicada que s\'havia de protegir amb un vidre i segellar per evitar que s\'ennegr\xc3\xads en entrar en contacte amb l\'aire. El 1839, Daguerre complet\xc3\xa0 el seu m\xc3\xa8tode, anomenat daguerrotip i va ser donat a con\xc3\xa8ixer a Par\xc3\xads, a l\'Acad\xc3\xa8mia de les Ci\xc3\xa8ncies francesa.\n_START_SECTION_\nL\'estudi de retrats\n_START_PARAGRAPH_\nUna gran quantitat d\'estudis van obrir les seves portes a partir de 1840, per\xc3\xb2 els daguerrotips eren bastant cars i nom\xc3\xa9s se\'ls podien permetre les persones adinerades, principalment l\'artistocr\xc3\xa0cia i la incipient burgesia. S\'ha de tenir en compte la complexitat dels Daguerrotips tant t\xc3\xa8cnicament com econ\xc3\xb2micament, ja que no va ser fins al 1891 que no es va comen\xc3\xa7ar a comercialitzar la pel\xc2\xb7l\xc3\xadcula fotogr\xc3\xa0fica gr\xc3\xa0cies a Kodak, popularitzant aix\xc3\xad la fotografia. El retrat era la utilitzaci\xc3\xb3 m\xc3\xa9s popular, tot i que tamb\xc3\xa9 es feien daguerrotips per a fins documentals, antiguitats, fen\xc3\xb2mens naturals o esdeveniments. Tot i aix\xc3\xb2, era el calotip el mitj\xc3\xa0 en qu\xc3\xa8 se solia dur a terme aquesta fotografia de paisatges naturals i urbans, d\'arquitectura, de vegetaci\xc3\xb3, etc. _NEWLINE_Els estudis dels daguerrotips estaven normalment situats a dalt de tot d\'un edifici, degut als sostres de vidre que deixaven entrar tota la llum natural possible. La persona retratada es situava en una plataforma elevada que podia girar buscant la llum del sol per la correcta il\xc2\xb7luminaci\xc3\xb3. S\'utilitzaven artilugis mec\xc3\xa0nics per subjectar la persona retratada, ja que havia de posar durant llargs per\xc3\xadodes de temps. El cos s\xc3\xad que podia mantenir-se imm\xc3\xb2bil, per\xc3\xb2 era inevitable cert moviment en els ulls, per aix\xc3\xb2 s\'havia de pintar posteriorment sobre la imatge presa.\n_START_SECTION_\nProc\xc3\xa9s\n_START_PARAGRAPH_\nPrimer, un assistent netejava la placa de plata fins que la superf\xc3\xadcie reflectia molt b\xc3\xa9 la llum. Aquesta, despr\xc3\xa9s es portava en una sala fosca i era tractada amb productes qu\xc3\xadmics com el clorur de iode o de brom. La placa amb la coberta de plata cap avall era exposada a vapors de iode dins d\'una caixa herm\xc3\xa8tica on un got contenia la subst\xc3\xa0ncia, prenent la superf\xc3\xadcie un color daurat o groc, indici que quedava sensibilitzava a la llum, ra\xc3\xb3 per la qual es mantenia protegida de qualsevol il\xc2\xb7luminaci\xc3\xb3 fins que era col\xc2\xb7locada en una c\xc3\xa0mera fotogr\xc3\xa0fica._NEWLINE_A continuaci\xc3\xb3 es col\xc2\xb7locava la placa tractada dins la c\xc3\xa0mera i quan la persona estava preparada, es retirava la coberta per tal de qu\xc3\xa8 la placa fos impressionable, aleshores el temps d\'exposici\xc3\xb3 s\'havia de controlar._NEWLINE_Un cop passat el temps necessari, la placa de plata exposada es portava a la sala fosca on es revelava la imatge mitjan\xc3\xa7ant els vapors del mercuri escalfat. Els vapors s\'adherien a les zones exposades formant una amalgama blanca de mercuri i plata, les zones no exposades a les que romania el iodur de plata, no reaccionaven amb el mercuri. Aleshores aquesta es fixava banyant-la amb tiosulfat de sodi i a continuaci\xc3\xb3 es netejava amb aigua destil\xc2\xb7lada i s\'assecava._NEWLINE_Tamb\xc3\xa9, existien t\xc3\xa8cniques com l\'entonat, que millorava el contrast i la qualitat de la imatge a la vegada que prevenia la corrosi\xc3\xb3.\xc2\xa0L\'entonat \xc3\xa9s una invenci\xc3\xb3 del franc\xc3\xa8s Hippolyte-Louis Fizeao. Despr\xc3\xa9s de banyar la placa a hiposulfit, l\'escalfava col\xc2\xb7locant-la horitzontalment sobre una feble flama, llavors li deixava caure a sobre una soluci\xc3\xb3 de clorur d\'or, amb el que se li donava m\xc3\xa9s intensitat a les parts de llum de la imatge, fent que la superf\xc3\xadcie fos menys fr\xc3\xa0gil._NEWLINE_Pel que fa als acabats, tamb\xc3\xa9 s\xc3\xb3n freq\xc3\xbcents els daguerreotips que presenten color en algunes zones, tot i que la majoria solen ser monocrom\xc3\xa0tics (blanc i negre). Aquests van ser acolorits a m\xc3\xa0 utilitzant una barreja de pigments i goma ar\xc3\xa0biga que era posada sobre la imatge revelada. Ara b\xc3\xa9, quan un daguerreotip queda sobreexposat, \xc3\xa9s a dir, rep m\xc3\xa9s llum de l\'adequada, les altes llums tendeixen a un color blau cobalt molt intens a causa d\'un fenomen qu\xc3\xadmic. Al segle XIX es considerava un error, i qui fes aix\xc3\xb2, era un daguerrotipista de poca qualitat._NEWLINE_Finalment el retrat-daguerrotip es cobria amb una placa de vidre per protegir-la i es podia muntar en un marc de decoraci\xc3\xb3 i es presentava al client. Cal dir, que al principi aquests retrats eren molt petits i per apreciar els detalls s\'havien de mirar amb una lupa.\n_START_SECTION_\nFuncionament\n_START_PARAGRAPH_\nEls daguerreotips es distingeixen d\'altres procediments fotogr\xc3\xa0fics perqu\xc3\xa8 la imatge es forma sobre una placa de coure platejat. \xc3\x89s a dir, nom\xc3\xa9s \xc3\xa9s un daguerreotip si el suport \xc3\xa9s d\'aquest tipus._NEWLINE_La imatge revelada est\xc3\xa0 formada per part\xc3\xadcules microsc\xc3\xb2piques d\'aliatge de mercuri i plata, ja que el revelat amb vapors de mercuri produeix amalgames a la cara platejada de la placa. Pr\xc3\xa8viament aquesta mateixa placa era exposada a vapors de iode perqu\xc3\xa8 fos fotosensible._NEWLINE_A la fi de l\'any 1840 s\'havien aconseguit tres progressos t\xc3\xa8cnics en el daguerrotip. En primer lloc, es va aconseguir una lent fins a 22 vegades m\xc3\xa9s brillant. A m\xc3\xa9s, es va augmentar la sensibilitat de les plaques davant la llum al ser recobertes per subst\xc3\xa0ncies hal\xc3\xb2genes (acceleradors o subst\xc3\xa0ncies r\xc3\xa0pides), amb la qual cosa el temps d\'exposici\xc3\xb3 es va reduir. Finalment, les plaques es van daurar per a enriquir els tons._NEWLINE_Els daguerreotips es distingeixen d\'altres procediments perqu\xc3\xa8 la imatge es forma sobre una superf\xc3\xadcie de plata polida com un mirall. Per economitzar, normalment les plaques eren de coure platejat, ja que nom\xc3\xa9s era necessari disposar d\'una cara platejada.\n_START_SECTION_\nHist\xc3\xb2ria\n_START_PARAGRAPH_\nNi\xc3\xa9pce i Daguerre van formar una associaci\xc3\xb3 el 14 de desembre de 1829, despr\xc3\xa9s de la signatura del contracte dos homes ja no es van tornar a veure, per\xc3\xb2 es va mantenir el contacte per algun temps._NEWLINE_Daguerre mancava de la formaci\xc3\xb3 cient\xc3\xadfica de Nic\xc3\xa9phore Ni\xc3\xa9pce, qui havia aconseguit fixar imatges per efecte de la llum en un material fotosensible, de fet aquest nom\xc3\xa9s va modificar una mica l\'invent de Ni\xc3\xa9pce perfeccionant l\'\xc3\xbas de iodur de plata, l\'acci\xc3\xb3 del vapor de mercuri i la dissoluci\xc3\xb3 dels residus de iode amb una soluci\xc3\xb3 salina calenta, per\xc3\xb2 com que Ni\xc3\xa9pce mor el 1833, Daguerre negocia un acord amb Claude Ni\xc3\xa9pce, fill del difunt, pel qual li atorgava la meitat dels diners al fill de Ni\xc3\xa9pce, per\xc3\xb2 li donava exclusivitat de la patent a Daguerre. Aix\xc3\xad, Daguerre s\xe2\x80\x99encarrega de promocionar l\'invent posteriorment i d\'esborrar el cr\xc3\xa8dit del seu company.\xc2\xa0_NEWLINE_Entre els anys 1836 i 1838 Daguerre va realitzar nombrosos assajos previs a la divulgaci\xc3\xb3. Per exemple, a l\'abril o maig de 1838, va obtenir la coneguda vista titulada Boulevard du Temple, amb una exposici\xc3\xb3 de prop de 10 minuts. Aquesta imatge \xc3\xa9s considerada la primera fotografia en la qual apareix la silueta d\'una persona: un client d\'un enllustrador, a l\'angle inferior esquerre, ampliant la vista. Anteriorment Daguerre havia pres altres vistes de Par\xc3\xads i realitzat bodegons._NEWLINE_El juliol de 1839 el govern franc\xc3\xa8s va comprar aquest procediment\xc2\xa0i a trav\xc3\xa9s de l\xe2\x80\x99Acad\xc3\xa9mie des Sciences el va difondre perqu\xc3\xa8 tothom pogu\xc3\xa9s usar-lo lliurement i sense patents. Molts diaris van publicar la not\xc3\xadcia i el m\xc3\xa8tode a seguir en tots els continents. Es van realitzar demostracions p\xc3\xbabliques en diversos pa\xc3\xafsos, entre elles es poden assenyalar les realitzades aquest mateix any a Espanya i Els Estats Units o l\'any seg\xc3\xbcent en M\xc3\xa8xic, Brasil i Uruguai. Les primeres cambres comercials fabricades seguint les recomanacions de Daguerre van ser la fabricada pel seu cunyat Alphonse Giroux i la dels germans Susse._NEWLINE_Els daguerreotips van ser coetanis amb altres procediments fotogr\xc3\xa0fics, com el calotip del brit\xc3\xa0nic Fox Talbot que es va difondre menys per tenir una patent. Per\xc3\xb2 a partir de 1855 es va imposar el procediment del negatiu de vidre al col\xc2\xb7lodi\xc3\xb3 humit i la c\xc3\xb2pia en paper a l\'alb\xc3\xbamina._NEWLINE_La passi\xc3\xb3 pel daguerrotip es va estendre per Europa i els seus cultivadors l\'utilitzaven per reproduir monuments i paisatges, seguint els consells del seu inventor. Naturalment, tamb\xc3\xa9 va haver-hi homes que immediatament van compendre la import\xc3\xa0ncia de l\'invent, com per exemple Arago y Gay Lussac, que no va ocultar la seva fascinaci\xc3\xb3 davant la "matem\xc3\xa0tica exactitud" i "imaginable presici\xc3\xb3" dels detalls reprodu\xc3\xafts per la c\xc3\xa0mera; Charles Robert Darwin va renunciar als seus dibuixos i va preferir la fotografia per il\xc2\xb7lustrar La expresi\xc3\xb3n de las emociones en el hombre y los animales (1872); Eug\xc3\xa8ne Delacroix va comparar l\'invent amb un "diccionari" de la Naturalesa i va aconsellar als pintors que el consultessin ass\xc3\xadduament; William Randolph Hearst, magnat de la premsa americana, va comen\xc3\xa7ar a il\xc2\xb7lustrar amb fotografies els articles del Examiner._NEWLINE_El daguerrotip va comportar una gran compet\xc3\xa8ncia als pintors i miniaturistes, ja que els dibuixos i gravats no podien competir amb el realisme de la fotografia. La situaci\xc3\xb3 es va agreujar fins a tal punt que algunes agrupacions art\xc3\xadstiques franceses arribaren a demanar al Govern la prohibici\xc3\xb3 del daguerreotip perqu\xc3\xa8 el consideraven una seriosa amena\xc3\xa7a i una compet\xc3\xa8ncia deslleial.\n_START_SECTION_\nDaguerreotip a Espanya\n_START_PARAGRAPH_\nA Espanya es van realitzar daguerreotips entre 1839 i 1860 com a m\xc3\xa0xim, mentre que en altres pa\xc3\xafsos com els Estats Units es va estar utilitzant durant un major per\xc3\xadode de temps. Actualment, el daguerrotip original m\xc3\xa9s antic que es conserva a Espanya va ser realitzat per un aficionat el setembre de 1848, probablement com un homenatge al daguerrotip d\'Alabern (explicat posteriorment). Intenta, per tant, reproduir aquesta primera imatge, des d\'un punt de vista lleugerament picat, en el qual veiem la casa Xifr\xc3\xa9 des del costat oposat. Pertany a una col\xc2\xb7lecci\xc3\xb3 particular i el podem trobar al Museu d\'Art Modern de Tarragona. No obstant aix\xc3\xb2, es conserva un daguerrotip encara m\xc3\xa9s antic de l\'any 1840, de les vistes dels terrats de Cadis, que es custodia en el Museu Paul Getty de Los Angeles (Calif\xc3\xb2rnia)._NEWLINE_Barcelona va ser una de les ciutats que s\xe2\x80\x99incorporaren gaireb\xc3\xa9 instant\xc3\xa0niament al nou procediment. El Dr. Felip Monlau, metge barcelon\xc3\xad, assabentat de l\'invent que havia creat Daguerre, propos\xc3\xa0 a la Reial Acad\xc3\xa8mia de Ci\xc3\xa8ncies Naturals i Arts de Barcelona que compr\xc3\xa9s un daguerreotip i amb la col\xc2\xb7laboraci\xc3\xb3 del gravador Ramon Alabern i Casas van realitzar, el 10 de novembre de 1839, la que s\'ha considerat primera demostraci\xc3\xb3 p\xc3\xbablica del daguerreotip a la pen\xc3\xadnsula Ib\xc3\xa8rica. Ramon Alabern i Casas, obtingu\xc3\xa9 des d\'un terrat del pla de palau la primera imatge fotogr\xc3\xa0fica de Barcelona, l\'edifici de la Llotja. L\'acte va ser acompanyat per una banda de m\xc3\xbasica militar i el comen\xc3\xa7ament i final de l\'exposici\xc3\xb3 necess\xc3\xa0ria per impressionar la placa, que va durar 22 minuts, es va anunciar amb trets de fusell. El diari "El Constitucional" del dia 8, va anunciar l\'acte i entre altres coses deia:\xc2\xa0_NEWLINE_\xe2\x80\x9cSi el tiempo lo permite, se sacar\xc3\xa1 una vista de la Lonja y de la manzana de la casa Xifr\xc3\xa9, por lo que se previene a los vecinos de estos edificios que se retiren de sus balcones y ventanas durante los pocos minutos de la exposici\xc3\xb3n\xe2\x80\xa6 si alg\xc3\xban espectador se desentiende de este ruego, quedar\xc3\xa1 su indocilidad indeleblemente marcada en la plancha.\xe2\x80\x9d_NEWLINE_La placa es va sortejar entre el p\xc3\xbablic que va haver de comprar els bitllets de la rifa. El n\xc3\xbamero premiat va ser el 56. El dia 14 de novembre es va verificar aquest resultat en els locals de l\'Acad\xc3\xa8mia, on es va exposar durant uns dies el daguerreotip. Finalment se li va lliurar al ciutad\xc3\xa0 agraciat i des de llavors es desconeix el parador d\'aquell primer daguerreotip. Contr\xc3\xa0riament, la c\xc3\xa0mera utilitzada es conserva actualment a l\'Observatori Fabra de Barcelona; \xc3\xa9s una Giroux que porta una placa amb la signatura del propi Daguerre._NEWLINE_Pocs dies despr\xc3\xa9s es va realitzar una altra demostraci\xc3\xb3 a Madrid., per ser precisos el 18 de novembre a les 15:00 hores, a mans de metges i farmac\xc3\xa8utics d\'origen catal\xc3\xa0. Entre ells hi havia Joan M. Pou, Joaqu\xc3\xadn Hysern, Josep Camps i Mariano de la Pau Graells (de Logronyo). Tot i aix\xc3\xb2, l\'experi\xc3\xa8ncia de Madrid va ser totalment independent de la presa de Barcelona, ja que aquests no van con\xc3\xa8ixer de l\'experi\xc3\xa8ncia catalana fins al dia 20 de novembre, en qu\xc3\xa8 va ser recollida per la premsa madrilenya. Aix\xc3\xad doncs, la imatge va ser la cl\xc3\xa0ssica vista del Palau Reial des de l\'altra riba del riu Manzanares. Com va passar a Barcelona, el daguerreotip va ser exposat al p\xc3\xbablic en l\'anomenada Llotja dels Alemanys del carrer Montera, encara que en aquest cas no va ser sortejat. Malauradament, aquest daguerreotip es va destruir accidentalment el 1978, a la Facultat de Farm\xc3\xa0cia de Madrid. _NEWLINE_Existeixen evid\xc3\xa8ncies que a l\'octubre de 1839 ja va passar un daguerrotipista per Lisboa, Funchal i Santa Cruz de Tenerife. Aquest primer daguerrotipista era l\'abat franc\xc3\xa8s Louis Compte, que viatjava a bord de la fragata mercant Oriental, que es trobava en viatge donant la volta al m\xc3\xb3n, encara que el vaixell es va enfonsar en sortir de Valpara\xc3\xadso. Les demostracions de Compte a Rio de Janeiro i Montevideo el 1840 s\xc3\xb3n una refer\xc3\xa8ncia en la hist\xc3\xb2ria del daguerreotip a Am\xc3\xa8rica del Sud._NEWLINE_A Espanya es conserven molt poques vistes d\'exteriors fetes amb daguerreotip. Es coneixen dues vistes de Ma\xc3\xb3; 08:00 vistes de les obres de la carretera de Madrid a Val\xc3\xa8ncia, amb presos treballant encadenats, una vista de Barcelona, una vista de Cadis, una vista de la catedral de M\xc3\xa0laga, una vista del pati dels lleons de l\'Alhambra de Granada (Andalusia), una vista presa des de La Giralda de Sevilla, una vista del Monestir de l\'Escorial i dues m\xc3\xa9s de Madrid. En canvi, els retrats al daguerreotip s\xc3\xb3n m\xc3\xa9s nombrosos.'